Publication: Magyar Közlöny
Issue: MK-2009-56 (Year: 2009, Number: 56)
Era: 2004-2010
Section: [Melléklet a 40/2002. (V. 24.) OM rendelethez]
Paragraph Index: 1242

7. Összetartozó fogalmak kiválasztása Az írásbeli feladatlap értékelése Az értékelés központilag összeállított javítási-értékelési útmutató alapján történik. 2009/56. szám Szóbeli vizsga Általános szabályok A középszintű szóbeli tételsor összeállításáról a vizsgabizottságot működtető intézmény gondoskodik. A vizsgázók a tétel pontos megfogalmazását és a feladatok párosítását a vizsga ideje előtt nem ismerhetik meg. A vizsgán a vizsgázónak mindkét feladatot meg kell oldania, de tetszőleges sorrendben adhatja elő az egyes feladatok megoldását. A vizsgázó a rendelkezésre álló 30 percnyi felkészülési idő alatt vázlatot készíthet. A felkészüléshez használható: távcső, tájoló, iránytű, térkép, közúti gépjárművekben rendszeresített elsősegély-csomag, a tanult szabálysértési és bűncselekményi tényállásokat tartalmazó jogszabály vagy azok kivonata (lásd. az írásbeli vizsgarész leírásánál). Rendfokozati jelzéseket, rendszámtáblákat és államjelzéseket bemutató képek, tablók. Nyomrögzítő eszközök, rendészeti technikai eszközök (könnygázszóró palack, rendőrbot, bilincs), vagy ezek hiányában az eszközök képei is felhasználhatók. A szükséges eszközöket a vizsgáztató intézmény biztosítja, illetve a képeket, tablókat a feladat szövegével együtt kapja a vizsgázó. A feladat megoldásához szükséges eszközöket – amennyiben a feladat azt előírja – a vizsgázó önállóan választja ki. A felelet időtartama maximum 15 perc. Felelet közben a vizsgázó használhatja a felkészüléskor készített vázlatát, azonban gondolatait önállóan kell kifejtenie. A szaktanár csak a legszükségesebb esetben szakíthatja félbe a vizsgázót, illetve tehet fel segítő, irányító kérdéseket. A felelet során használhatók a felkészüléskor kiválasztott eszközök. A szóbeli tételsor tartalmi és formai jellemzői A szóbeli tétel 2 feladatból áll. A tételsort úgy kell összeállítani, hogy - a tételek első feladata elméleti ismereteket tartalmazzon - a második feladat az elméleti ismereteknek gyakorlati jellegű, szituációs feladatokban való alkalmazását kérje számon - a két részfeladat között tartalmi és területi átfedés ne legyen - a tételsor legalább 20 tételt tartalmazzon - a tételekben jelenjen meg a követelményrendszerben meghatározott valamennyi témakör A következő vizsgaidőszakban a szóbeli tételek legfeljebb 20%-át kell megváltoztatni. A tételsor összeállításánál az alábbi arányokat kell figyelembe venni:

Source: https://magyarkozlony.hu/hivatalos-lapok/a4a8b7b310c72324b9d8320822f65a927bdb0963/dokumentumok/56fae74fa21462385210d71b8a02d05deb4734e2/letoltes